Transnet-hoof afgedankSiyanbonga Gama. foto: ANA. Siyabonga Gama, uitvoerende hoof van Transnet, is afgedank. Edward Kieswetter, raadslid, het die nuus Sondagaand op eNCA se The Fix-program bevestig. “Ek kan bevestig dat ŉ brief per hand aan Gama afgelewer is om hom in te lig van die raad se voorneme om voort te gaan met die beëindiging [van Gama] as lid van die raad,” het Kieswetter gesê. Maroela Media het vroeër berig Gama is 27 September tien dae kans gegee om redes te verskaf hoekom hy nié afgedank moet word nie. Gama het toe die arbeidshof genader vir ŉ dringende hofbevel. Popo Molefe, voorsitter van die Transnet-raad, het gesê die raad het ŉ brief aan Gama gestuur waarin hy in kennis gestel word van hul voorneme om hom af te dank. Die redes hiervoor is Gama se beweerde ernstige oortredings van sy finansiële, verkrygings- en vertrouenspligte. “Gevolglik het die raad sy vertroue en geloof in mnr. Gaba se vermoë om Transnet as uitvoerende hoof te lei, verloor,” het Molefe gesê. Gama moet binne die volgende tien dae ŉ geskrewe voorlegging indien om die raad te oortuig waarom hy nié afgedank moet word nie. Dié verwikkeling kom nadat Gama verlede maand geskors is rakende die bewerings. Die bewerings spruit uit verslae van Werksmans Attorneys en forensiese ondersoekers waarin Gama betrek word by bewerings van oortredings van verkrygingsreëls rakende ŉ R54 miljard-kontrak om nuwe lokomotiewe aan te koop.